
Naslov: Namesto doma apartmajsko poslovni objekt

Napoved za voditelja:

Kostanjeviški kulturni oz. zadružni dom je v preteklosti že razburjal javnost, saj ga občini ni uspelo odkupiti od zdaj že nekdanjih lastnikov Kmečke zadruge Kostanjevica na Krki. Zdaj je ta objekt prešel v zasebne roke, nov lastnik pa seveda ne bo zgolj obnovil kulturne dvorane, ampak želi stari objekt porušiti in na tem območju zgraditi apartmajsko poslovni objekt. Z njegovimi idejnimi načrti so se pred dnevi seznanili tudi občinski svetniki, ki so smele načrte podprli, kljub temu, da ti ne bodo izpolnili vseh pričakovanj krajanov. V Kostanjevici so namreč prepričani, da bodo v bodočnosti morali zgraditi tudi svoj kulturni dom, za katerega pa občina seveda zdaj nima denarja.

T- Iz Kostanjevice na Krki GORAN ROVAN /

X- Snemalec in montažer Jože Grajžl /

Nekdanji propadajoči zadružni dom, ki je v kraju dolga leta služil kot osrednji kulturni prostor, je pred dvema letoma odkupil slovenski medijski mogotec Martin Odlazek. Ta želi na tem prostoru postaviti apartmajsko poslovni objekt, ki naj bi imel tudi večnamensko dvorano To naj bi po pogodbi uporabljali tudi krajani za svoje potrebe.

T- MOJMIR PUSTOSLEMŠEK /
X- župan občine Kostanjevica na Krki /

»In tako bo lahko občina koristila pod vnaprej določenih datumih torej za svoje prireditve ta prostor. Mislim, da je idejni načrt zelo, bi lahko reku, lep, seveda je pred tem, da Zavod za spomeniško varstvo da še svoje soglasje.«

Če tu investitor ne bo naletel na težave, naj bi še letos uredili vso potrebno dokumentacijo, v prihodnjem letu pa začel z gradnjo. In kako občinski svetniki gledajo na to?

T- GREGOR JORDAN /
X- občinski svetnik /
»Hvala bogu, da se bo končno prenovilo, pa da se bo neki v kraj prineslo neki pozitivnega, pa da bo dejansko se začelo v kraju neki dogajat. Mislite, da bo dvorana zadovoljevala potrebe krajanov? Kar se tiče dvorane, definitivno bo zadovoljevala, še, mislim, da bo še predober vse skupi narejeno, ne. Pa upam tud, da bo dejansko pač neki kustanjeviškega notri, tako da bo, če bo človk pršu noter, se bo počutil domačega.«

V neodvisni svetniški skupini pa ob tem opozarjajo, da ta dvorana seveda ne more zadovoljiti vseh potreb krajanov.

T- JOŽICA LEŠNJAK /
X- občinska svetnica /
»Svetniška skupina podpira ta projekt, vendar meni, da koncept kulturne dvorane kot je zastavljen v projektu ni dolgoročna rešitev za Kostanjevico, saj gre za večnamensko dvorano. Kostanjevica bo morala razmišljati o kulturnem domu, ki bo namenjen za kulturne prireditve, za razna društva in tako naprej.«

Tega si seveda vsi želijo, vendar za nov kulturni dom za zdaj ni denarja, niti prave politične volje.

